Proceedings of the Royal Society

Proceedings of the Royal Society нь Хатан хааны нийгэмлэгийн үндсэн эрдэм шинжилгээний сэтгүүл юм. Тус сэтгүүл нь анх 1831 онд гарч эхэлсэн бөгөөд 1905 онд хоёр цуврал болгон хуваагдсан:

 Series A нь физикийн шинжлэх ухаан болон математикийн чиглэлээр гардаг.
 Series B нь амьдралын шинжлэх ухааны чиглэлийн өгүүллүүдийг нийтэлдэг.

Тус сэтгүүлд шинжлэх ухааны олон чухал нээлтүүд нийтлэгдэж ирсэн бөгөөд дэлхийн хамгийн нэр хүндтэй, түүхэн ач холбогдолтой шинжлэх ухааны сэтгүүлүүдийн нэгт тооцогддог. Proceedings сэтгүүлд дараах нэрт эрдэмтдийн судалгааны өгүүллүүд хэвлэгдэж байжээ:

 Пол Дирак
 Вернер Хейзенберг
 Эрнест Резерфорд
 Эрвин Шрёдингер
 Уильям Лоренс Брэгг
 Лорд Кельвин
 Ж.Ж. Томсон
 Жэймс Клерк Максвелл
 Дороти Ходжкин
 Стивен Хокинг

2004 онд Хатан хааны нийгэмлэг нь физик болон биологийн шинжлэх ухааны уулзвар бүхий судалгаануудыг нийтлэх зорилгоор The Journal of the Royal Society Interface сэтгүүлийг шинээр байгуулсан.

 Түүх 
Proceedings of the Royal Society сэтгүүл нь анх 1831 онд үүсгэн байгуулагдсан бөгөөд тухайн үедээ Philosophical Transactions of the Royal Society сэтгүүлд нийтлэгдсэн өгүүллүүдийн хураангуйг эмхэтгэн гаргадаг байв. Philosophical Transactions нь Хатан хааны нийгэмлэгийн 1665 оноос эхэлсэн, илүү эртний эрдэм шинжилгээний сэтгүүл юм.

Тус сэтгүүлийн нэр түүхийн явцад хэд хэдэн удаа өөрчлөгдсөн. Эхэндээ Abstracts of the Papers Communicated to the Royal Society of London гэсэн нэртэй байсан. 1854 онд нэрээ өөрчилж Proceedings of the Royal Society of London болсон. Харин 1905 онд, дараах үндсэн хоёр хэсэг болгон салгасан:

 Proceedings of the Royal Society of London. Series A – Математик, физик зэрэг байгалийн шинжлэх ухааны чиглэлийн өгүүллүүдийг нийтэлдэг.
 Proceedings of the Royal Society of London. Series B – Биологи болон амьдралын шинжлэх ухаанд хамаарах өгүүллүүдийг нийтэлдэг.

Proceedings of the Royal Society нь өнөө үед Хатан хааны нийгэмлэгийн үндсэн эрдэм шинжилгээний сэтгүүл болж хөгжсөн бөгөөд харин Philosophical Transactions of the Royal Society сэтгүүл нь тодорхой сэдэвт зориулсан урилгаар бичсэн өгүүллүүдийг нийтэлдэг болсон байна.

 Хатан хааны нийгэмлэгийн эмхэтгэл A: Математик, физик болон инженерийн шинжлэх ухаан 
Proceedings of the Royal Society A сэтгүүл нь математик, физик болон инженерийн шинжлэх ухааны чиглэлийн хөндлөнгийн шүүмжлэлтэй эрдэм шинжилгээний өгүүллүүдийг нийтэлдэг.

2022 оноос хойш, тус сэтгүүлийн ерөнхий редактороор Профессор Жэйн Хилстон (FRS) ажиллаж байгаа бөгөөд тэрээр энэ сэтгүүлийн анхны эмэгтэй ерөнхий редактор юм.

Journal Citation Reports-ийн мэдээлснээр, 2024 оны байдлаар тус сэтгүүлийн нөлөөллийн хүчин зүйл (impact factor) нь 3 байна.

 Хатан хааны нийгэмлэгийн эмхэтгэл B: Биологийн шинжлэх ухаан 
Proceedings of the Royal Society сэтгүүл нь биологийн шинжлэх ухааны чиглэлээр судалгааны өгүүллүүд нийтэлдэг шинжлэх ухааны сэтгүүл юм. Тус сэтгүүл нь 1905 оноос хойш хэвлэгдэж байгаа бөгөөд одоогийн ерөнхий редактор нь профессор Спенсер Барретт (2015 оноос). 

Энэ сэтгүүл нь экологи, зан үйлийн экологи, хувьслын биологи, тархвар зүй, хүний биологи, мэдрэлийн ухаан, палеонтологи, сэтгэл судлал, биомеханик зэрэг биологийн олон салбарыг хамарсан судалгаануудыг нийтэлдэг. Ихэвчлэн судалгааны өгүүлэл, шүүмж өгүүлэл, сэтгэгдэл, хариу болон тайлбар нийтлэгддэг.

2005 онд тус сэтгүүлээс салбарлан Biology Letters нэртэй тусдаа сэтгүүл бий болсон бөгөөд богино хэмжээний биологийн өгүүллүүдийг нийтэлдэг.
2024 оны байдлаар Proceedings B сэтгүүлийн нөлөөллийн хүчин зүйл (impact factor) нь 3.5 юм.

 Нэвтрэх бодлого (Access policy) 
Proceedings B сэтгүүлд нийтлэгдсэн бүх өгүүллийг 1 жилийн дараа,

Proceedings A сэтгүүлд нийтлэгдсэн өгүүллийг 2 жилийн дараа тус бүрийн вэб сайтаар дамжуулан үнэгүй унших боломжтой.

Хэвлэгдсэнээс хойш 11 жилийн дараа эдгээр өгүүллүүд дахин төлбөртэй эрхтэй хэсэгт (paywall) шилждэг бөгөөд

70 жил өнгөрсний дараа үндсэн үнэ төлбөргүй цахим архивт орж, дахин бүрэн нээлттэй болдог.

Зохиогчид өгүүллээ нэн даруй нээлттэй болгохыг хүсвэл, өгүүлэл боловсруулах төлбөр төлөх замаар Creative Commons лицензийн дагуу шууд нийтлүүлэх боломжтой.

2023 оны 1-р сараас эхлэн Proceedings A болон Proceedings B сэтгүүлүүд зөвхөн цахим хэлбэрээр гардаг болсон.

Ангилал:Эрдэм шинжилгээний сэтгүүлүүд
Ангилал:Нээлттэй хандалтын сэтгүүлүүд
Ангилал:Цахим хэвлэлийн сэтгүүлүүд
Ангилал:Хувьсах нэвтрэх бодлого бүхий сэтгүүлүүд
Ангилал:Шинжлэх ухааны хэвлэлүүд
Ангилал:Proceedings сэтгүүлүүд
Ангилал:Хатан хааны нийгэмлэгийн хэвлэлүүд
Ангилал:Биологийн шинжлэх ухааны сэтгүүлүүд
Ангилал:Математик, физикийн шинжлэх ухааны сэтгүүлүүд